РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/261-16

16. новембар 2016. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 15. НОВЕМБРА 2016. ГОДИНЕ

Седница је почела у 14,00 часова.

Седници је председавао дoц. др. Дарко Лакетић, председник Одбора.

Седници су присуствовали чланови Одбора: др Бранислав Блажић, проф. др Милан Кнежевић, мр. др Љубица Мрдаковић Тодоровић, др Светлана Николић Павловић, др Милован Кривокапић, др Десанка Репац, др Даница Буквић и др Драган Весовић.

Седници Одбора су присуствовали заменици одсутних чланова Одбора: Марјана Мараш и др Борка Грубор (др Драгана Баришић).

Седници нису присуствовали чланови Одбора: Бранка Стаменковић, Гордана Чомић, Немања Шаровић, проф. др Милован Бојић, др Жарко Кораћ, др Муамер Бачевац, као ни њихови заменици.

Поред чланова Одбора, седници су присуствовали народни посланици др Данијела Стојадиновић и Срђан Ного.

Седници је присуствовао и Мехо Махмутовић, државни секретар у Министарству здравља.

На предлог председавајућег Одбора, једногласно, усвојен је следећи:

Д н е в н и р е д

1. Предлагање кандидата за члана Комисије за контролу извршења кривичних санкција;
2. Разматрање представки грађана и организација;
3. Предлог за организовање првог јавног слушања Одбора;
4. Разно.

Пре преласка на разматрање утврђеног дневног реда, усвојен је, без примедаба, Записник треће седнице Одбора, која је одржана 13. октобра 2016. године.

Прва тачка дневног реда: **Предлагање кандидата за члана Комисије за контролу извршења кривичних санкција**

Председник Одбора доц. др. Дарко Лакетић је изнео да Народна скупштина сагласно чл. 278. и 282. Закона о извршењу кривичних санкција и Одлуком о образовању Комисије за контролу извршења кривичних санкција, образује Комисију за контролу извршења кривичних санкција; да је задатак ове комисије је да у вршењу контроле извршења кривичних санкција и мера притвора, сагледава стање у овој области и предлаже мере за отклањање неправилности, као и мере за унапређење услова живота, третмана и заштите права лица лишених слободе; да Народна скупштина доноси одлуку о избору чланова Комисије на предлог Одбора за правосуђе, државну управу и локалну самоуправу сагласно члану 278. Закона о извршењу кривичних санкција. С обзиром на то да се два члана ове комисије бирају из реда чланова одбора у чијем су делокругу питања из области људских права, здравља и социјалне политике, сходно томе Одбор за здравље и породицу треба из реда својих чланова да предложи кандидата за члана Комисије и предлог достави Одбору за правосуђе, као предлагачу ове одлуке. Мандат члана Комисије траје до истека мандата народног посланика у сазиву Народне скупштине у коме је изабран.

Имајући у виду дугогодишње парламентарно искуство проф. др Милана Кнежевића, предложио је именованог за кандидата Одбора, за члана Комисије за контролу извршења кривичних санкција.

Одбор је већином гласова (10 гласова за, 1 глас уздржан од 11 присутних) усвојио предлог да је кандидат Одбора за члана Комисије за контролу извршења кривичних санкција народни посланик проф. др Милан Кнежевић.

Друга тачка дневног реда: **Разматрање представки грађана и организација**

Председник Одбора др сц. мед. Дарко Лакетић је предочио да је Радна група за разматрање представки у саставу: др Драгана Баришић, др Милован Кривокапић и проф. Жарко Кораћ, на састанку одржаном 20. октобра 2016. године, размотрила представке које су пристигле у овом сазиву, о чему ће Одбор известити др Милован Кривокапић. Предлoжио је да се Одбор у целини изјасни о предлогу Радне групе за решавање ових представки, осим ако има захтева да се о одређеној представци одвојено гласа.

Известилац др Милован Кривокапић је укратко изнео предмет сваке представке као и предлоге Радне групе за њихово решавање односно поступање Одбора, следећим редоследом:

1. Подносилац: **Младен Чавка** (07-1147/16 **од 07.06.2016)**

Предмет: Пацијент, оболео од мултипле склерозе, тражи да му се омогући наставак лечења леком интерферон бета, коју је примао на ВМА као студент осугуран преко оца. Због промене здравственог осигурања - лице у радном односу, терапија је крајем 2015. године прекинута, услед чега је дошло до погоршања здравственог стања. И поред мишљења стручног конзилијума Клинике за неурологију у Београду од 29. јануара 2016. године, да је индикована терапија интерфероном бета, пацијент још увек не прима ову терапију. Предлог Радне групе: Представку проследити Републичком фонду за здравствено осигурање, Стручној поткомисији за лекове, с молбом да се предмет размотри и хитно реши, имајући у виду период чекања осигураника за наведену терапију. 2. Подносиоци: **Трансплантациона мрежа Србије-** проф. др Душан Шћепановић, председник и оснивач; проф. др Љиљана Шћепановић, потпредседник**;** извршни директор асс. др Саша Боровић- кардиохирург и трансплантациони хирург; стручно научни директор проф. др Зоран Милошевић, општи и транплатациони хирург **Биоетичко друштво Србије-** проф. др Зоран Тодоровић, председник; доц. др Сандра Раденовић, потпредседник; **Савез организација бубрежних инвалида РС,** председникпримдр Љубинко Тодоровић, нефролог и пацијент на хенодијализи и **Савез бубрежних инвалида Војводине председник**, председник Зоран Мишковић, дипл. инг и дипл.ецц, пацијент на хемодијализи(5-351/15 **од 11.07.2016)**

Предмет: Иницијатива за измене и допуне Закона о трансплантацији органа и ткива, као и за суштинске измене и побољшање целокупне организације трансплантације органа у Србији, темељну реорганизацију Управе за биомедицину Министарства здравља и унапређење њеног рада кроз кадровска јачања и ангажовање експерата-проф и специјалиста са медицинских факултета и клиничких центара у Србији, те њену трансформацију у Србијатранплант као стручно, самостално и независно стручно тело и правно лице. Прилог: допис ЛКС да подржава ову иницијативу. Предлог Радне групе: Посредством службе смо информисани да је из Управе за биомедицину стигао мејл да су у фази припреме за јавну расправу Нацрт Закона о пресађивању људских органа у сврху лечења и Нацрт Закона о примени људских ћелија и ткива, као и да ће о програму и периоду спровођења јавне расправе обавестити Одбор. С обзиром на то да је председник Одбора најавио јавно слушање о овој теми, треба обавестити подносиоце представки да ће Одбор ускладити своје планове о организацији јавног слушања са термином одржавања јавне расправе о овим нацртима закона.

3. Подносилац: **Друштво мултипле склерозе Војводине** (07-1517/14-5 **од 13.07.2016)** Предмет: Инг. Франо Ренић, председник Друштва, указује на правни положај и статус лица оболелих од мултипле склерозе будући да се ради о једном од најтежих неуролошких обољења. Истиче да за ову болест не постоји лек и да је једини начин да би се побољшало стање ових пацијената коришћење одговарајућег рехабилитационог центра. Наводи да је акт који уређује ову материју лош, те да упућивање осигураника у неодговарајућу бању ствара још веће проблеме пацијенту и држави због погоршања болести и поновног лечења.

Друштво тражи подршку Одбора за њихово настојање да Специјална болница за рехабилитацију Горња Трепча у Атомској бањи буде доступна пацијентима оболелим од мултипле склерозе односно да се оболелим од ове тешке болести омогући лечење и рехабилитација у овој бањи о трошку РФЗО-а. Предлог Радне групе: Подсетити Друштво на допис Министарства здравља који им је већ прослеђен. Дописом Министарства здравља од 29. јула 2014. године Одбор је обавештен да је чланом 47. Закона о здравственој заштити прописано да здравствене установе које су оснивају средставима у државној својини оснивају се у складу са Планом мреже здравствених установа које доноси Влада. Поред наведеног, Уредбом о плану мреже здравствених установа утврђује се План мреже здравствених установа, број, структура, капацитети и просторни распоред здравствених установа у државној својини и њихових организационих јединица по нивоима здравствене заштите, организација службе хитне медицинске помоћи, као и друга питања од значаја за организацију здравствене службе у Републици Србији. Истичу да ће иницијатива да се оболелим од муклтипле склерозе омогући продужена рехабилитација, на терет средстава РФЗО-а, у Атомској бањи Горња Трепча, бити упућена на даље разматрање надлежим републичким стручним комисијама, о чијем стручном мишљењу ће подносилац захтева бити благовремено обавештен.

4. Подносилац: **Драгана Соћанин, УГ ''Родитељ''** (07-334/16-1 **од 22.07.2016)** Предмет: Забринутост поводом примене новог календара вакцинације односно доступности вакцине против пнеумокока, која је према важећим прописима обавезна. Предлог Радне групе: Имајући у виду члан 5. Закона о заштити становништа од заразних болести који прописује заразне болести по категоријама и посебна здравствена питања над којима се спроводи епидемиолошки надзор и против којих се примењују мере спречвања и сузбијања заразних болести, међу којима је предвиђена и пнеумококна инфекција, представку проследити на надлежност Министарству здравља, Сектору за јавно здравље и програмску здравствену заштиту и Сектору за лекове и медицинска средства, психоактивне контролисане супстанце и прекурсоре, с молбом да Одбор информишу о овом питању.

5. Подносилац: **Удружење бубрежних болесника и инвалида на кућној дијализи РС-РЕНАЛИС** (06-1658/16 **од 22.07.2016)** Предмет: Звонко Петровић, председник Удружења, позвао је чланове Одбора на Први конгрес дијализираних Србије, 25.09. 2016. године у Бањи Ковиљачи, како би заједно уз присуство представника других државних органа и институција размотрили проблеме и предложили решења у циљу обезбеђивања квалитетније здравствене заштите пацијената на дијализи. Предлог Радне групе: Члан Одбора др Милован Кривокапић присуствовао овом конгресу испред Одбора. Очекују се закључци са овог конгреса.

6. Подносилац: **Друштво Србије за борбу против рака** (07-2901/14 **од 27.07.2016 и 27.09.2016.) Проф. др Слободан Чикарић, председник друштва и Владислав Јовановић, председник Скупштине друштва**

Предмет: Дописом од **27.07.2016. године Друштво је упутило м**олбу за састанак са представницима Одбора, ради информисања о финансијским проблемима са којима се суочава ово друштво након укидања доплатне поштанске марке за 2015. и 2016. годину, што води ка гашењу Друштва. Највили су да ће Министарству здравља доставити нови програм активности за 2017. годину. Дописом од **27.09.2016. године** овом одбору достављају своју коресподенцију са Министарством здравља. Предлог Радне групе: Одбор није надлежан да одлучује о овом захтеву, о чему треба обавестити подносиоца представке, с обзиром на то да се у Министарству здравља, у Сектору за јавно здравље и програмску здравствену заштиту између осталог обављају послови који обухватају праћење спровођења пројеката и програма, ефеката и резултата програма и пројеката из области програмске здравствене заштите, као и сарадње са организацијама и удружењима ради утврђивања потреба осетљивих група.

7. Подносилац: **Драгица Лалић** (07-1714/16 **од 29.07. 2016.)** Предмет: Представка Драгицe Лалић,мајке превремено рођених близанаца (сада имају пет година), којима је дијагностификована развојна дисфазија, која моли у своје, и у име других родитеља, да се њеној деци омогући пружање логопедских услуга на терет средстава РФЗО-а у Институту за експерименталну фонетику и патологију говора у Београду, како би деца благовремено и успешно превазишла потешкоће у развоју. Именована наводи да је према мишљењу стручњака деци са овим проблемом неопходан свакодневни логопедски третман, који једино могу да остваре у Институту за експерименталну фонетику и патологију говора у Београду, те су родитељи принуђени да плаћају ове услуге. У другим здравственим установама, Институту за ментално здравље, Заводу за психофизиолошке поремећаје и говорну патологију у Београду, ове услуге се пружају уз упут педијатра, али се термини због гужви и малих капацитета установа заказују само једном у две до три недеље. Предлог Радне групе: Представку упутити Републичком фонду за здравствено осигурање с молбом да се размотри могућност да се наведене здравствене услуге пружају и у Институту за експерименталну фонетику и патологију говора у Београду, на терет средстава РФЗО-а, као и да Одбор известе о овом питању.

8. Подносилац: **Синдикат запослених у здравству и социјалној заштити Београд** (07-1810/16 **од 12.08.2016)** Предмет: Синдикат тражи да се реши проблем запослених у здравству, којима ће према члану 37. Закона о раду, престати радни однос на одређено време након 24 месеца рада у здравственој установи. Наводи да су у питању послови за којима постоји потреба и који се финансирају из сопствених средстава установе као и да су ова лица углавном једини издржаваоци породице. Траже да се изнађе решење за ово питање и сугеришу измену прописа који се односе на здравствену делатност, посебно имајући у виду прописе којима се одређује максималан број запослених у јавном сектору. Предлог Радне групе: Представку проследити Министарству здравља на надлежност, уз сугестију да се о овом питању разговара и у што скорије време нађе одговарајуће решење, уз молбу да о томе извести Одбор.

9. Подносилац: **Саша Андонов, Београд** (07-1845/16 **од 17.08.2016)** Предмет: Подносилац тражи да се у Институту за здравствену заштиту мајке и детета Србије ''Др Вукан Чупић'' успостави редовно дежурство Службе за оториноларингологију, будући да је ово једина педијатријска ОРЛ служба у Београду и Србији у којој се обавља комплетна дијагностика, лечење и рехабилитација деце са обољењима уха, грла и носа. Наводи да Универзитетска дечја клиника у Тиршовој нема службу за оториноларингологију, те је из овог разлога важно да се успостави редовно дежурство у Институту, ради деце којима је у данима викенда због акутних болова уха неопходна помоћ. Предлог Радне групе: Представку проследити на надлежност Министарству здравља, Сектору за организацију здравствене службе, с молбом Одбора да се уважи оправдани захтев за пружањем здравствене заштите деци у Служби за оториноларингологију, у Институту за здравствену заштиту мајке и детета Србије ''Др Вукан Чупић'' и у данима викенда.

10. Подносилац: **Синдикат медицинских сестара и техничара Србије, Београд** (06-1995/16 **од 09.09.2016)** Предмет: Захтев за пријем и састанак са представницима Одбора ради подршке и помоћи у решавању многобројних проблема ових здравствених радника, поводом којих је синдикат већ покренуо иницијативе. Проблеми су недовољан броја медицинских сестара и техничара у радном процесу; нерешен статус високо-образованих медицинских сестара и техничара; угрожена безбедност и раст процената обољевања и инвалидности; одлазак великог броја здравствених радника на рад у иностранство; неадекватан распон у коефицијентима зарада, као и лош материјални статус запослених. Предлог Радне групе: Радна група за разматрање представки обавиће састанак са представницима синдиката и о томе обавестити Одбор на некој од наредних седница.

11. Подносилац: **''Пацијенти против псоријазе''** (06-2666/15-7 **од 13.09.2016)** Предмет: Удружење тражи подршку Одбора у решавању проблема са којима се суочавају пацијенти оболели од псоријазе и апелују да РФЗО уврсти као приоритетне биолошке лекове за псоријазу на Листу лекова, јер се ради о озбиљном системском аутоимуном обољењу. Истичу да једино биолошка терапија даје позитивне резултате у лечењу умерено-тешких и тешких облика псоријазе, те да им треба омогућити равноправни третман као и пацијентима оболелим од других системских болести за које РФЗО плаћа биолошку терапију.

Удружење позива чланове Одбора да се придруже обележавању Светског дана борбе против псоријазе 29. октобра 2016. године. Предлог Радне групе: Представку проследити на надлежност Републичком фонду за здравствено осигурање, с предлогом Одбора да се уз мишљење стручњака из ове области медицине, размотри увођење биолошке терапије за пацијенте са тежим облицима псоријазе о трошку РФЗО-а.

12. Подносилац: **Мирјана Керкез, Панчево** (07-2515/15 од 08.10.2015 и 21.09.2016.**)** Предмет: Именована тражи одговор о поступању надлежних институција поводом њеног приговора на извршени инспекцијски надзор здравственог инспектора др Јованке Димић од 18.11.2015. године, у Клиници за неурологију и психијатрију за децу и омладину у Београду, где се њено дете лечило. Наводи да је по хитном захтеву ординирајућег лекара ове клинике урадила снимање детета магнетном резонанцом у одређеној приватној здравственој установи по препоруци лекара. Решењем РФЗО-а њен захтев за рефундацију трошкова ове услуге одбијен је као неоснован јер је оцењено да пружена здравствена услуга у приватној установи није била хитна. Апелује да надлежни органи реагују и покрену питање одговорности запослених у здравственим установама и државним институцијама који поступају у супротности са одредбама закона којим се уређује здравствена заштита и закона којим се уређује здравствено осигурање у пружању здравствене заштите пацијентима, јер појединци злоупотребљавају најтежу ситуацију родитеља да би остварили имовинску корист за себе и своје сараднике, чиме поред осталог вређају и углед професије. Предлог Радне групе: Представку проследити Лекарској комори Србије на надлежност и поступање.

13. Подносилац: **Драгица Максимовић, Београд** (5-2139/16 **од 21.09.2016)**

Предмет: Представку Драгице Максимовић, која у имеГрупе грађана за унапређење живота тешко болесне деце и деце са сметњама у развоју, апелује да се допуном закона омогући родитељима деце са тешким сметњама у развоју (аутизам, ментална ретардација, Даунов синдром, ретке болести, церебрална парализа и друге болести) која су старија од 7 година, да им изабрани лекар педијатар може, без лекарске комисије, одобрити боловање до месец дана за време акутних болести детета, имајући у виду да су ове породице изложене великим физичким и психичким напорима због неге детета са оваквим сметњама.

Предлог Радне групе: Одбор је закључио да представку проследи Републичком фонду за здравствено осигурање на разматрање, с молбом да Одбор известе о овом питању.

14. Подносилац: **Милена Мирковић, Зубин Поток** (120-2477/16 **од 14.10.2016)** Предмет: Милена Марковић тражи финансијску помоћ од Одбора како би још једном покушала вантелесну оплодњу, с обзиром на неуспех претходних покушаја. Сада није у могућности да сноси трошкове овог поступка јер су она и муж незапослени. У прилогу је доставила и предрачун Специјалне гинеколошке болнице Београд, на њено име, који износи 250 хиљада динара. Предлог Радне групе: Обавестити именовану да Одбор за здравље и породицу не располаже сопственим финансијским средствима, те да је нашим осигураницима омогућено да о трошку државе покушају вантелесну оплодњу и у приватним здравственим установама, те да је потребно да се именована обрати Републичком фонду за здравствено осигурање, Филијали у Косовској Митровици, односно пре свега свом изабраном гинекологу у дому здравља, који ће је припремити за ову процедуру и упутити на првостепену лекарску комисију надлежне филијале РФЗО-а.

15. Подносилац: **Горан Милановић, Баточина** (07-4369/14-1 **од 14.10.2016)** Предмет: Подносилац представке тражи да се врши контрола здравствене исправности воде из бунара којом се снабдевају многа села у Србији, ради заштите здравља становништва и спречавања зараза. Упозорава да се исправност ове воде уопште не контролише. Предлог Радне групе: Имајући у виду да је одредбама члана 6. Закона о санитарном надзору прописано да област заштите становништва од заразних болести, као и област јавног снабдевања становништва водом за пиће подлежу санитарном надзору, Одбор је закључио да представку проследи Министарству здравља и Институту за јавно здравље Батут на надлежност, с молбом да Одбор информишу о овом питању.

16. Подносилац: **Удружење здравствених радника Ниш, Небојша Вацић**

(07-2535/16 **од 19.10.2016)** Предмет: **Траже од ЗСС да преиспита Одлуку, донету 06.06.2016. године, којом се ово удружење, због кршења правила организовања континуиране едукације и организације стручног састанка и теста у једном дану, санкционише и добија забрану спровођења постојећих програма и забрану акредитовања нових програма у наредних 6 месеци. Удружење тврди да поменути периодични план стручних активности није потписан и оверен од стране председника Удружења, нити је заведен деловодним печатом Удружења. Траже да се преиспита ко је сачинио тај план, како би се преузеле законом прописане мере ради заштите интереса чланова Удружења.** Предлог Радне групе: Одбор указује да је одредбама члана 154. Закона о здравственој заштити прописана надлежност Здравственог савета Србије, а поред осталог, тачком 6. овог члана предвиђено је да Савет врши поступак процене квалитета програма континуиране едукације здравствених радника и здравствених сарадника у складу са чланом 187. став 3. овог закона. Сагласно томе, питање акредитације програма континуиране едукације које су покренули у надлежности је Здравственог савета Србије, о чему треба обавесити подносиоца.

Председник Одбора доц. др Дарко Лакетић, осврнуо се на представку Мирјане Керкез из Панчева, поводом које је изнео став да пацијент треба да буде у центру здравственог система и да однос између здравственог радника и пацијента треба да се заснива на поверењу, те је с тим у вези предложио да ову представку треба упутити и Министарству здравља с предлогом да се изврши ванредна спољна провера квалитета стручног рада у одређеној здравственој установи. Затим је позвао чланове Одбора да присуствују округлом столу на тему ''Будућност Србије у борби против ХИВ/АИДС-а, који ће се одржати у четвртак 17. новембра 2016. године у Плавом салону Народне скупштине. Обавестио их је и о допису Хемофарм Фондације, којим се предлаже организовање предавања на тему трансплантације и донирања органа поводом кампање ''Најважнији позив у животу'', коју организују заједно са Министарством здравља. С обзиром на то да да су нацрти закона који уређују ову област у завршној фази израде, предложио је да Одбор усклади своје планове о организацији јавног слушања са термином одржавања јавне расправе о овим нацртима закона, како би се конструктивни предлози могли имплементирати у текст предлога закона. Информисао је чланове Одбора да је 2. новембра ове године у Дому Народне скупштине примио Светлану Стојков директорку Фармацеутске коморе Србије, поводом изношења проблема са којим се суочава овај сектор здравства у Србији. Председник Одбора др сци. мед. Дарко Лакетић је сагласан да фармацеутска здравствена заштита има своје специфичности, али је и указао на значај менаџмента, који одговарајућим радом и визијом може допринети успешном пословању ових установа. Изнео је став да би уштеда и рационализација као и унапређење услуга у овом сектору, те сагледавање и анализа начина пословања успешних апотека допринело решењу одређених проблема, бољој позицији државних апотека на тржишту и њиховом ефикаснијем раду. Нагласио је да је обавеза државних апотека да буду доступне и да се мора стимулисати ово начело. Изразио је очекивање да ће се новим законским и другим прописима изнаћи заједничко решење за апотекарску делатност у циљу бољег квалитета фармацеутске здравствене заштите. Уједно је обавестио директорку да је Одбор за здравље и породицу отворен за сарадњу приликом усвајања нових закона.

Одбор је већином гласова (10 за, 1 није гласао, од 11 присутних) усвојио у целини Предлог закључака Радне групе за решавање представки грађана са допунама изнетим на овој седници.

Трећа тачка дневног реда: **Предлог за организовање првог јавног слушања Одбора**

Председник Одбора доц. др Дарко Лакетић је обавестио Одбор да им је актом од 2. новембра 2016. године, председница Народне скупштине госпођа Маја Гојковић доставила иницијативу Удружења грађана „Родитељ“, којом траже да се у Народној скупштини одржи јавно слушање о могућностима и значају примарне превенције рака грлића материце у Србији, те је замолила да се ова иницијатива представи Одбору и размотри могућност одржавања јавног слушања.

Наиме, Удружење је спроводи кампању у сарадњи са Министарством здравља и Институтом за јавно здравље Србије „Др Милан Јовановић Батут“, која је усмерена на подизање свести у друштву о значају примарне превенције рака грлића материце у Србији. Превенција рака грлића материце представља један од најважнијих јавно здравствених приоритета наше земље, јер је Србија на другом месту у Европи по броју умрлих жена од ове болести, и забрињавајућа је чињеница да рак грлића материце однесе око 500 живота наших мајки, сестара.. Имајући у виду да је превенција рака грлића материце постављена као приоритет здравствене политике и у експозеу премијера, покренута је медијска кампању под називом „Вакцина спречава! Србија против рака грлића материце“, чији је главни фокус промоција примарне превенције, односно имунизације деце против обољења изазваних ХПВ инфекцијом, који је узрочник ове врсте канцера. Рак грлића материце је једно од ретких малигних обољења чији је узрочник познат, развија се под утицајем Хуманог папилома вируса (ХПВ). Примарна превенција подразумева имунизацију млађе популације, девојчица и дечака узраста од 9 до 15 година, против ХПВ вируса-узрочника рака грлића материце али и других обољења изазваних овим вирусом, која је најефикаснији начин превенције овог обољења. ХПВ вакцина пружа високо ефикасну заштиту од рака грлића материце и других обољења изазваних ХПВ-ом. Успешно се примењује у 130 земаља света укључујући 19 земаља ЕУ и све земље региона.

Председник Oдбора је обавестио присутне да се тим поводом консултовао са истакнутим стручњацима у области епидемиологије, педијатрије, гинекологије и другим појединцима који се баве овом проблематиком. Пренео је мишљење својих саговорника да нема професионалних контраверзи везаних за примену ХПВ вакцине и да су сви сагласни да ова вакцина има своје бенефите. Искуства су позната само у иностранству с обзиром на то да се ова вакцина у нашој земљи даје одскоро- од донације, када је Министарство здравља кренуло са пилот пројектом ХПВ вакцине у четири региона. На основу десетогодишњег искуства у свету може се рећи да је постигнут одређени резултат. Најбитнија ствар за Одбор и циљ овог јавног слушања је да смањимо инциденцу настанка рака грлића материце. С тим у вези најавио је свеобухватну активност свих чинилаца државе и здравственог система, који треба заједничком акцијом односно интензивном здравственом едукацијом да допринесу подизањем свести наших грађана како би се у перспективи смањимо број жена које обољевају. Циљ и крајњи резултат је здравији народ са мањом стопом оболевања од болести од којих не морамо да обољевамо, ако имамо проактивно деловање.

Председник Одбора доц. др Дарко Лакетић изнео је предлог:

- да Одбор сагласно члану 84. Пословника Народне скупштине организује прво јавно слушање у овом сазиву, на тему: „Улога и значај ХПВ имунизације“;

-да се на јавно слушање позoву: представници државних органа, здравствених институција, директори канцеларија СЗО и УНИЦЕФ-а за Србију, представници професионалних организација и удружења грађана и то: председник Народне скупштине, Министарство здравља, Министарство просвете, науке и технолошког развоја, Министарство државне управе и локалне самоуправе, министар без портфеља задужен за питање популационе политике, Здравствени савет Србије, Институт за јавно здравље Србије ''Др Милан Јовановић Батут'', Институт за јавно здравље Војводине, РФЗО, Институт за вирусологију, вакцине и серуме „Торлак“, Агенција за лекове и медицинска средства Србије, Институт за здравствену заштиту мајке и детета Србије ''Др Вукан Чупић'', Универзитетска дечја клиника ''Тиршова'', Институт за онкологију и радиологију Србије у КЦС, Клиника за гинекологију и акушерство у КЦС, Гинеколошко-акушерска клиника ''Народни фронт'', Клиника за инфективне и тропске болести; заводи за јавно здравље из округа у којима је спроведен пилот пројекат вакцинације деце ХПВ вакцином - Београд, Пожаревац, Крагујевац и Кикинда; директори регионалних домова здравља, декани медицинских факултета; професионалне организације као што су:Српско лекарско друштво, Удружење педијатара Србије, Лекарска комора Србије, Лига за имунизацију, те релевантна удружења грађана почев од Удружења Родитељ.

Време одржавања јавног слушања утврдиће се накнадно у односу на расположивост Мале сале у Дому Народне скупштине и слободних термина наших уводничара у програму јавног слушања, са предлогом да се јавно слушање одржи у првој половини децембра месеца.

Затим је председник Одбора доц. др Дарко Лакетић отворио дискусију о овој тачки дневног реда, у којој су учествовали: Мехо Махмутовић, мр. др Љубица Мрдаковић Тодоровић и доц. др. Дарко Лакетић.

Мехо Махмутовић, државни секретар у Министарству здравља, подржао је овај предлог пре свега због значаја превенције и чињенице да се велики број жена у Србији касно јавља лекару примарне здравствене заштите, због чега је висока стопа смртности. Истакао је да је превенција у фокусу Министарства здравља те да су у току активности на измени важећих закона, и да ће акценат бити на бољој едукацији пацијената на примарном нивоу здравствене заштите. Нагласио је да редовно спровођење скриниг програма у домовима здравља доприноси да овакве масовне и опасне болести буду на време препознате и успешно лечене, што је случај у многим земљама Европске уније где је развијена превенција и едукација младих жена.

Мр. др Љубица Мрдаковић Тодоровић је у потпуности подржала овај предлог будући да се професионално бави колпоскопијом и цитологијом, да је магистар у области гинеколошке онкологије, те да је била члан Републичке стручне комисије за превенцију рака грлића материце уз наше еминентне стручњаке у овој области. Зато предлог оцењује као добру прилику да се помогне младој популацији у борби против болести која је излечива ако се открије у раној фази. Навела је и да ће се ово јавно слушање повезати са европскм недељом борбе против рака грлића материце која се обелажава сваке године у другој половини јануара.

Председник Одбора доц. др Дарко Лакетић је нагласио да ће укључивање Министарства просвете, науке и технолошког развоја у свеобухватну активност унапређења превенције, позитивно утицати на омасовљење имунизације и подсетио да се некада вакцинација обављала у школама и да је тада обухват вакцинисане деце био много већи. Истакао је да Министарство здравља има кључну улогу у спровођењу принципа субординације на примарном, секундарном и терцијарном нивоу здравствене заштите, те је измену законске регулативе и прописивање оштријих казнених одредби за неизвршену имунизацију оценио као важан помак у овој области. Додао је томе и да здравствена едукација није лак посао с обзиром на присуство антивакциналног лобија.

Сагласно члану 84. Пословника Народне скупштине, на предлог председника Одбора доц. др Дарка Лакетића, Одбор је једногласно (11 за, од 11 присутних ) донео Одлуку о организовању првог јавног слушања у овом сазиву на тему: „Улога и значај ХПВ имунизације“.

.

Четврта тачка дневног реда: **Разно**

Др Данијела Стојадиновић је поводом актуелних проблема домова здравља међу којима су дуговања, блокаде рачуна, вишaк запослених, рад на одређено време, затражила смернице ресорног министарства о томе да ли се ове здравствене установе враћају под ингеренцију министарства, имајући у виду значај превентивне здравствене заштите, те различито поступање локалне самоуправе.

Др Драган Весовић је сугерисао да при предлагању кандидата за чланство у одређеним телима треба предочити биографију кандидата. Изнео је мишљење да су након дезинтеграције здравствених центара створени велики проблеми општинама, те је додао да је лично био против преласка домова здравља под ингеренцију локалне самоуправе. Такође је тражио да га служба Одбора уредно обавештава о времену почетка седнице.

Др Светлана Николић Павловић је изнела негативна искуства Дома здрваља у Ћуприји након његовог одвајања од здравственог центра, а пре свега наслеђена дуговања, дуг према добављачима лекова, запослење великог број немединског кадра. Сугерисала је да Одбор иницира дијалог на ову тему како би се нашло решење за опоравак и ефикасније функционисање домова здравља.

Поводом ових питања државни секретар у Министарству здравља Мехо Махмутовић рекао је да су у Министарству у току консултације о најбољем моделу организације здравствене службе; да се приликом обиласка здравствених установа у Србији стекао утисак да локалне самуправе нису довољно улагале у домове здравља осим ако су доктори били у извршној власти када су пројекти обухватали и болнице и домове здравља; да организационо теже функционишу домови здравља и опште болнице кад су раздвојени, да постоје примедбе за добијање специјализација у домовима здравља јер су организационо сведени на неколико специјализација, те да због свега преовладава став да је бољи модел када примарнни и секундарни ниво здравствене заштите фукционишу заједно са једним менаџментом.

Председник Одбора доц. др Дарко Лакетић, је изнео да парламентаризам има своје приоритете али и да чланови одбора треба да буду благовремено обавештени уколико се почетак седнице помера због рада у пленуму, о чему су народни посланици који су на време дошли у салу за седнице одбора усмено обаештени. Уважио је примедбу којом је тражено да се убудуће предочи биографија кандидата који се предлаже за неку функцију, те да то данас није учинио полазећи од тога да је предлог био за нашег истакнутог професора Универзитета у Крагујевцу. Сагласан је да се одлука, проистекла у једном од претходних сазива, о одвајању домова здравља од болница у пракси показала погрешном, те је апеловао на ресорно министарство да се организација здравстене службе уреди на добробит грађана тако што ће вратити домове здравља под републичку ингеренцију.

Седница је завршена у 15,20 часова.

СЕКРЕТАР ПРЕДСЕДНИК

Божана Војиновић Доц. др. Дарко Лакетић